ભાગ મિલ્ખા ભાગ ફિલ્મના નિર્માતા ફિલ્મ માટે એક ખાસ વીડિયો તૈયાર કરવાનું આયોજન કરી રહ્યાં છે કે જેમાં રાષ્ટ્રગાનની પૃષ્ઠભૂમિમાં દેશના સર્વોચ્ચ ખેલાડીઓને દર્શાવવામાં આવશે . રાકેશ ઓમ પ્રકાશ મહેરા દિગ્દર્શિત ભાગ મિલ્ખા ભાગ ફિલ્મ ફ્લાઇંગ શીખ નામે જાણીતા ભારતીય દોડવીર મિલ્ખા સિંહના જીવન પર આધારિત છે . 12મી જુલાઈના રોજ રિલીઝ થનાર ફિલ્મમાં બૉલીવુડ અભિનેતા ફરહાન અખ્તરે મિલ્ખા સિંહની ભૂમિકા ભજવી છે . ફિલ્મ પ્રચાર નીતિ હેઠળ નવા અને રોચક પ્રચારના ભાગરૂપે વીડિયો તૈયાર કરવાનું વિચારાઈ રહ્યું છે . ફિલ્મ નિર્માણ જૂથના એક નજીકના સૂત્રના જણાવ્યા મુજબ - ભારતીય દોડવીરના વાસ્તવિક જીવન પર આધારિત ફિલ્મ હોવાથી નિર્માતાઓએ દેશના ખેલાડીઓને સન્માન આપવના ઉદ્દેશ સાથે આવું વિચાર રજૂ કર્યું છે . વીડિયોમાં રાષ્ટ્રગાનની પૃષ્ઠભૂમિમાં 12 સમકાલીન ખેલાડીઓનો સમાવેશ કરવામાં આવશે . વીડિયોમાં દેખાનાર ખેલાડીઓમાં મિલ્ખા સિંહના પુત્ર તેમજ ગોલ્ફ ખેલાડી જીવ મિલ્ખા સિંહનો પણ સમાવેશ થાય છે . આ ઉપરાંત ક્રિકેટ ખેલાડી મહેન્દ્ર સિંહ ધોની , બૅડમિંટન ખેલાડી સાયના નહેવાલ , નિશાનેબાજ અભિનવ બિન્દ્રા , ફુટબૉલ ખેલાડી બાઇચુંગ ભૂટિયા , મુક્કાબાજ વિજેન્દ્ર સિંહ , કુશ્તીબાજ સુશીલ કુમાર , ટેનિસ ખેલાડી સાનિયા મિર્ઝા , પહેલવાન ગીતા રાણી , ભૂતપૂર્વ હૉકી ખેલાડી ધનરાજ પિલ્લૈ , શતરંજ ખેલાડી વિશ્વનાથન આનંદ તથા ફૉર્મૂલા વન રેસર નારાયણ કાર્તિકેયન પણ આ વીડિયોમાં દેખાશે .